Silakalns
Silakalns jeb Augstais kalns atrodas Zemgalē, Jelgavas novada Vilces pagasta dienvidrietumos, Lietuvas pierobežā. Valsts nozīmes kultūras piemineklis. Pilskalns ir apmēram 20 metrus augsts paugurs, ko norobežo grava un purvs, plakuma izmērs 50 x 20-30 metri. Datējums — 1. gadu tūkstotis p.m.ē.; 10. - 13. gadsimts. Šo pilskalnu aprakstījis Kārlis fon Lēviss of Menārs. Augusts Bīlenšteins uzskatīja, ka pilskalns bija senās zemgaļu zemes Silenes centrs, tomēr Ernests Brastiņš to par pilskalnu neatzina. 1991. gadā Gints Skutāns izvirzīja hipotēzi par Silakalnu kā Sidrabenes vietu.